**Reikšmingas moksleivės pasiekimas: po 10 metų pertraukos Lietuvai iškovojo medalį Tarptautinėje filosofijos olimpiadoje**

**Puikios žinios iš š. m. gegužės 16–19 dienomis Baryje, Italijoje, vykusios Tarptautinės filosofijos olimpiados (International Philosophy Olympiad, IPO 2025), kurioje dalyvavo 111 moksleivių iš 54 pasaulio valstybių. Lietuvai šiais metais atstovavo dvyliktokai iš Vilniaus licėjaus – Kasparas Skuja ir Gustė Antanaitytė. Po dešimties metų pertraukos mūsų šalis filosofijos olimpiadoje vėl pelnė medalį – Gustė Antanaitytė apdovanota sidabro medaliu.**

„Tarptautinė filosofijos olimpiada iš kitų olimpiadų išsiskiria tuo, kad skiriamų medalių skaičius itin mažas, tad kiekvienas įvertinimas yra reikšmingas tarptautinis pasiekimas“, – sako Gediminas Beresnevičius, mūsų šalies mokinių dalyvavimą tarptautinėse olimpiadose organizuojančios Lietuvos neformaliojo švietimo agentūros (LINEŠA) Gebėjimų ugdymo skyriaus vadovas.

Tarptautinės filosofijos olimpiados dalyviai rašo filosofinę esė, pasirinkdami vieną iš keturių pateiktų temų.

Darbas turi būti rašomas ne gimtąja kalba – galima rinktis iš anglų, vokiečių, prancūzų arba ispanų kalbų. Abu Lietuvos mokiniai rašė esė anglų kalba. Lietuvos mokinius olimpiadai rengė filosofijos mokytojas Ernestas Šidlauskas.

Lietuvos delegacijai vadovavo Miglė Petronytė ir Jolanta Saldukaitytė, kurios taip pat yra Tarptautinės filosofijos olimpiados vertinimo komisijos narės.

**Medalis rodo Lietuvoje stiprėjant filosofijos mokymą**

„Šis pasiekimas liudija apie kryptingai stiprėjantį filosofijos mokymą Lietuvoje: daugėja kvalifikacijos tobulinimo galimybių ir studijų programų mokytojams, gausėja moksleivių, dalyvaujančių filosofijos olimpiadoje skaičius, šiais metais Lietuvoje pirmą kartą bus organizuojamas valstybinis filosofijos brandos egzaminas“, – kalba M. Petronytė.

Pasak jos, filosofija ugdo ne tik gebėjimą argumentuoti ar analizuoti sudėtingas idėjas – ji tiesiogiai stiprina kritinį mąstymą, kurio poreikis šiandien ypač išryškėjęs tiek švietimo sistemoje, tiek visuomenėje apskritai.

„Gebėjimas savarankiškai vertinti informaciją, pagrįsti poziciją ir diskutuoti tampa esmine šių dienų kompetencija“, – antrina J. Saldukaitytė.

Šios olimpiados vertinimo sistema organizuota taip, kad komisijos nariai negali vertinti savo šalies mokinių darbų, taip užtikrinant proceso skaidrumą.

Lietuva yra ir Tarptautinio sprendžiamojo komiteto narė – tai suteikia teisę balsuoti priimant sprendimus dėl būsimų olimpiadų organizavimo, statuto keitimo bei atstovų rinkimų į olimpiados komitetus. Planuojama, kad IPO 2026 vyks Lenkijoje, o IPO 2027 – Jungtiniuose Arabų Emyratuose.

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse. LINEŠA kasmet organizuoja Lietuvos mokinių dalykines olimpiadas, konkursus, kitus renginius. Iš viso kartu su partneriais LINEŠA organizuoja beveik 50 nacionalinių renginių.*   
*Olimpiadų nacionaliniuose etapuose nugalėjusiems mokiniams LINEŠA organizuoja pasirengimo tarptautinėms olimpiadoms stovyklas, o tarptautinių renginių dalyviams bei jų mokytojams – kasmetinę jų pagerbimo šventę.*

*LINEŠA taip pat yra tarptautinių dalykinių mokinių olimpiadų organizatorė Lietuvoje.*

***Daugiau informacijos:*** [***www.linesa.lt***](http://www.linesa.lt)

***Papildomos informacijos teirautis:***

*Tatjana Švec*

*Lietuvos neformaliojo švietimo agentūros (LINEŠA)*

*Rinkodaros ir komunikacijos skyriaus vadovė*  
*+370 602 90133*  
*tatjana.svec@linesa.lt*